Niityllä
Oi ikuinen heinä,
 sinun veljiesi vihreä kansa
 ulottuu länteen ja itään,
 yli Euroopan, Aasian, Afrikan.
 Maan sakea, musta maito
 ravitsee pienintä veljeäsi
 Hyvän Toivon niemellä.

 Kesän tuoksuva ilma,
 sinä kosket silmiäni,
 sinä teet korvani kuuleviksi.
 Matka ja aika liukuvat pois.
 Suunnaton niitty. Punaiset kukat
 puhkeavat hämärissä:
 sydänten loppumaton ketju
 kiertää maan pyöreän pallon.
 Vuosisatain takaa – tänään
 soi ääni mullanlämmin, päivänkirkas:
 tämä on elämän tie!